b'\n_START_ARTICLE_\nAnna Tarr\xc3\xa9s i Camp\xc3\xa0\n_START_SECTION_\nBiografia\n_START_PARAGRAPH_\n\xc3\x89s entrenadora de nataci\xc3\xb3 sincronitzada del Club Nataci\xc3\xb3 Kallipolis, i fou m\xc3\xa0xima responsable de la selecci\xc3\xb3 espanyola de nataci\xc3\xb3 sincronitzada des de 1994 fins al 2012. El 1979 va comen\xc3\xa7ar a practicar aquesta disciplina al Club Kallipolis i sis mesos despr\xc3\xa9s ja disputava el Campionat d\'Espanya. Va participar en els Jocs Ol\xc3\xadmpics de Los Angeles 1984 i al campionat mundial de 1986 i, el 1988, es va retirar, disposada a popularitzar la nataci\xc3\xb3 sincronitzada._NEWLINE_El 1994, va entrar a col\xc2\xb7laborar amb la selecci\xc3\xb3 espanyola i, el 1997 va prendre el comandament. Des de llavors, ha conquerit 13 medalles en Europeus i d\'altres tantes en Campionats del M\xc3\xb3n i ha situat a Espanya entre les pot\xc3\xa8ncies mundials. El 2008 va rebre la Creu de Sant Jordi._NEWLINE_El 6 de setembre de 2012 va ser destitu\xc3\xafda del seu c\xc3\xa0rrec de seleccionadora de manera abrupta i alhora s\'han desfermat pol\xc3\xa8miques sobre els seus m\xc3\xa8todes arran de les declaracions de dues exnadadores: Paola Tirados i Cristina Viol\xc3\xa1n. Posteriorment, 15 exmembres de la selecci\xc3\xb3 espanyola de nataci\xc3\xb3 sincronitzada van preparar i signar una declaraci\xc3\xb3 sota el t\xc3\xadtol "Quan es pot evitar un mal \xc3\xa9s dolent acceptar-lo", en la qual denunciaven les t\xc3\xa8cniques emprades per l\'Anna Tarr\xc3\xa9s._NEWLINE_A les eleccions al Parlament de Catalunya de 2017 fou escollida diputada amb la llista de Junts per Catalunya. En la seva declaraci\xc3\xb3 de b\xc3\xa9ns en entrar al Parlament, informa d\'inversions per valor de m\xc3\xa9s de 200.000 euros en una SICAV. Tarr\xc3\xa9s va declarar que aquest import prov\xc3\xa9 de la indemnitzaci\xc3\xb3 que va cobrar en ser acomiadada el 2012 de la Federaci\xc3\xb3 Espanyola de Nataci\xc3\xb3.'